Dry Kill Logic

**Dry Kill Logic** er et amerikansk heavy metal-band fra Westchester County, New York, dannet i 1995 under navnene **Hinge** og senere **Hinge AD**. 

Dry Kill Logics musikk har blitt beskrevet som nu metal, metalcore og groove metal. 

## Historie

### Psychodrama Records (1997–1999)
Bandets første EP, *Cause Moshing is Good Fun,* (1997) ble utgitt under deres opprinnelige bandnavn **Hinge** og på vokalist Riganos eget plateselskap, Psychodrama Records. De hadde da eksistert som band i fire år.

Bandets andre EP, *Elemental Evil* (1999), ble gitt ut på samme selskap. Utgivelsen ble en salgssuksess og ga dem oppvarmingsjobber for flere kjente artister, inkludert Coal Chamber, Incubus, Anthrax og System of a Down.

### The Darker Side of Nonsense (2000–2003)
I 2000 signerte Hinge en platekontrakt med Roadrunner Records. Etter signeringen ble de tvunget til å endre navn, da et platestudio eide opphavsretten til navnet. I en kort periode het de **Hinge AD**, men endte til slutt opp med **Dry Kill Logic** etter trusler om rettssak dersom de fortsatte å bruke ordet “Hinge”.

Den 5. juni 2001 ga bandet ut sitt debutalbum *The Darker Side of Nonsense*. Bandet tilbrakte store deler av 2001 og 2002 på turné, med band som Fear Factory, Kittie, Slayer og flere andre. Albumet solgte omtrent 100 000 eksemplarer verden over, men på tross av gode salgstall ønsket Roadrunner Records at de skulle tilegne seg et en mer kommersielt uttrykk. I 2002 valgte derfor bandet å forlate plateselskapet. Rundt samme tid ble gitarist Scott Thompson erstattet av Jason Bozzi.

### '''The Dead and Dreaming (2004–2006)'''
I 2004 ga bandet ut sin andre fullengder, *The Dead and Dreaming.* Deres eget Psychodrama Music Group (PMG) sto bak utgivelsen i samarbeid med de uavhengige plateselskapene Repossession Records og tyske SPV Records, noe som sikret en global lansering samtidig som bandet beholdt full kreativ kontroll. Vokalist Rigano jobbet i Universal Records og dro veksler på sine erfaringer derfra når bandet nå sto uten plateselskap.

Bandet promoterte albumet med 15 måneder på turné, som startet med at de spilte med Motörhead i Tyskland. Senere co-headlinet turneer med (hed)P.E. og Drowning Pool, og i 2005 ble de plukket ut av Dave Mustaine til å spille på Megadeths arenaturné *Gigantour*. I 2006 gjennomførte de turneer i Storbritannia og Europa, samt i Australia sammen med Fear Factory og DevilDriver.

I 2006 ga bandet ut sin første DVD/EP, *The Magellan Complex*, som en forsmak på deres kommende album. Utgivelsen inneholder tre sanger og en bonus-DVD med musikkvideoen til «Paper Tiger», en liveopptreden med intervju fra Otep/American Head Charge-turneen i 2005, samt backstage-opptak. Bandet insisterte på en lav utsalgspris for å gjøre produktet mer tilgjengelig for fansen. Dette var den første utgivelsen der bassist Brendan Kane Duff medvirket.

### Of Vengeance and Violence (2006–2007)
I 2006 ga bandet ut sitt tredje album, *Of Vengeance and Violence*, gjennom Psychodrama/Repossession Records. Bandet turnerte i Australia og Europa, og hadde planer om å spille i USA, Canada og Japan, samt ytterligere turneer i Europa og Australia i 2007.

I januar 2007 ble imidlertid Repossession Records nedlagt, og Dry Kill Logic kunngjorde at all deres fremtidige musikk skulle utgis direkte gjennom Psychodrama Music Group. Bandet tok deretter pause i flere år, mens medlemmene fokuserte på andre prosjekter.

### Gjenforening og ny musikk (2018–nå)
Den 7. desember 2018 publiserte bandet på Facebook: "Ny musikk kommer. Spre ordet", samtidig som de postet bilder fra det som kunne se ut som en studiosession. I januar 2019 begynte bandet å poste korte lydklipp med ny musikk på sosiale medier, og i juli samme år annonserte de at de hadde signert med eOne Music. Singelen «Vices» ble utgitt 6. september 2019. I 2020 kom singelen «Don’t See Ghosts».

Deretter ble det på nytt stille fra bandet, før de i 2025 kom med singelen «Now You Belong With the Dead» og annonserte headlinerturné for å markere 20-årsjubileet for *The Dead and Dreaming*.

### Andre innspillinger
Som en bonusfunksjon i videospillet *MLB Slugfest 2003* laget bandet en spesialinnspilling med musikkvideo; «Riot at the Bat Rack». Låta er løselig basert på baseballklassikeren «Take Me Out to the Ball Game».

## Musikalsk stil og inspirasjoner
Dry Kill Logics musikk har blitt beskrevet som nu metal, metalcore og groove metal. Bandets medlemmer har nevnt at de er inspirert av artister som Sepultura, Alice Cooper, Slipknot, Machine Head og Stevie Ray Vaughan. Vokalist Cliff Rigano har nevnt musikere som Phil Anselmo, Alice Cooper, James Hetfield og Neil Fallon som viktige inspirasjonskilder, mens trommeslager Phil Arcuri har trukket fram Vinnie Paul. Rigano har også nevnt klassisk musikk som en inspirasjonskilde.

## Medlemmer

### Nåværende medlemmer:

* Cliff Rigano – vokal (1995–nå)
* Phil Arcuri – trommer (1995–nå)
* Jason Bozzi – gitar (2002–nå)
* Brendan Duff – bass (2006–nå)

### Tidligere medlemmer:

* Danny Horboychuk – bass
* Casey Mahoney – bass
* Dave Kowatch – bass
* Scott Thompson – gitar

## Diskografi

### Som Hinge
* 1996: *Hinge* – kassett
* 1997: *Cause Moshing is Good Fun* – EP (Psychodrama Records)
* 1999: *Elemental Evil* – EP (Psychodrama Records)

* 2001: *Nightmare / Assfault* – singel (Roadrunner Records)

### Som Hinge A.D.
* 2001: *The Darker Side of Nonsense* – (Roadrunner Records)

### Som Dry Kill Logic

#### Album
* 2001: *The Darker Side of Nonsense* – nyutgivelse (Roadrunner Records)
* 2004: *The Dead and Dreaming* (Steamhammer)
* 2006: *Of Vengeance and Violence* (Repossession Records)

#### EP-er
*2001: *New Shit Vol. 2* – split med Ill Niño (Roadrunner Records)

* 2006: *The Magellan Complex* – EP+ DVD (Repossession Records, Psychodrama Records)

#### Singler
* 2001: *Nightmare / Feel The Break* (Roadrunner Records)
* 2001: *Rot* (Roadrunner Records)
* 2004: *The Wolves Are Hungry / The Dead And Dreaming* – splitsingel med The More I See (Steamhammer)
* 2004: *Paper Tiger* (Artemis Records, Reposession Records)
* 2019: *Vices*
* 2020: *Don’t See Ghosts*
* 2025: *Now You Belong With the Dead*

## Referanser